Galated - Wikipedia

# Galated

### Diwar Wikipedia, an holloueziadur digor

Milour galat gloazet, delwenn kavet e Delos, kizellet war-dro 100 kt J.-K., Mirdi arkeologiezh broadel e Aten

Ar C'halated a zo bet un nebeut pobloù kelt a yeas d'ober o annez e-kreiz Azia-Vihanañ en Henamzer hag o annez nevez a zo bet anvet Galatia e-pad kantvedoù betek dibenn an impalaeriezh roman. O c'hêr-benn, relijiel d'an nebeutañ, a zo bet Ankira, deuet da vezañ Ankara, kêr-benn Turkia hiziv. Evit ar C'hresianed hag ar Romaned e vezent gwelet evel Galianed.

## [kemmañ] Krouidigezh Galatia

Ul lu Kelted eus Galia a aloubas Makedonia ha Bro-C'hres goude bezañ chomet ur prantadig e Galia e-tal an Alpoù hag a dreuzas an Hellespontos goude bezañ preizhet pinvidigezhioù bras temploù Delfos, ur veaj a voe graet an Ergerzhadeg vras eus outañ. Dindan urzhioù Luterios ha Leonorios e tizhjod Azia-Vihanañ pa oant bet kouviet da zont enni gant roue Bitinia, [[Nikomedes IaPatrom:Ñ]] evit ma lakint da ziarbenn ar roue seleukour [[Antiokios Iañ]].
Trec'het gantañ e yeas ar Gelted e takadoù meneziek uhelañ e Reter Frigia a voe roet anv Galatia diwarno. Ar prinselezh nevez en doa harzoù gant rouantelezh ar Pontos hag hini Paflagonia e Norzh, Kapadokia e Reter, rouantelezh Pergam e Su hag hini Bitinia e Kornôg. Pa oa disheñvel o renad eus hini o amezeien e veze graet Kumuniezh ar C'halated eus o zri fobl. (Koinon Galatôn e gresianeg ha Commune Galatarum e latin). Graet o doa o annez e kastellioù-kreñv nepell eus ar c'hêrioù a oa chomet ar gresianeg yezh o annezerien.

## [kemmañ] Framm politikel ar Galated

An tri fobl a zo an Dektosaged o doa Ankira evel kêr-benn (Ankara hiziv), an Dolistobogied o doa teir c'heoded pennañ, Pessinos, Gordion ha Tolistotoka hag an Drokmed dezho ar c'heodedoù Tavion hag Ekkobriga. Renet e oa pep pobl gant ur pederbeli (tri fenn bras evit gwir) : ur penn (an arc'hontos), ur barner (dikastes) hag ur jeneral gant daou ofiser (stratophylax ha hypostratophylax).

Ur c'hevredad riezoù brezelour dindan ur brientinelezh milour e veze Kumuniezh ar C'halated. Hervez Strabo, ar " bederveliourien" (tetrarc'hontes) ha 300 ezel ar C'huzul en em vode en ul lec'h digor, nepell diouzh Ankara, anvet Drunemeton ("Neved an derv pe an drouized" marteze, sell Nemeton). El lec'h sakr-se, an neved, e veze dalc'het al lezvarn kastiz gant an 300 kuzulier evel barnerien hag eno e veze graet an aferioù. Tennañ e raent splet eus ar sevel-loened, met e sachent muioc'h a binvidigezhioù eus an ergerzhadegoù, ar preizhata hag arc'hant an dasprenoù . Brudet e vezent evit bezañ goprsoudarded taer ha kriz. Kemeret o deus perzh e brezelioù diehan e veze e Azia-Vihanañ ha ne voent ket plijet pa gouezhjod dindan beli [[Pharnakes Iañ]], roue ar Pontos etre -181 ha -179.

Aloubet eo bet Galatia gant Roma e - 189, lakaet dindan statud ur broviñs e - 64 ha staget ouzh an impalaeriezh roman e - 25. Asantet o deus mat bezañ enkorfet er riez roman hag e vez anavezet darn buhez an impalaer Aogust diwar enskrivadurioù war un templ nepell diouzh Ankara. E penn an hoalad kristen e vez degaset ar relijion kristen ha savet un aozadur, iliz Galatia ha Saul Tarsia, deuet da vezañ an abostol sant Paol, a skrivas dezhi ul lizher a gaver er Nevez testamant hiziv (Lizher d'ar C'halated).

## [kemmañ] Yezh

Anv zo en oberennoù skrivagnerien klasel zo eus ar yezh komzet gant ar C'halated hag a seblant bezañ bet ur rann eus hini ar C'halianed, rak skrivañ a rae sant Yerom (347-420) e komze ar C'halated ar galianeg c'hoazh hag e oa heñvel o yezh ouzh hini tud Trier (Alamagn hiziv). Meur a anv galat a zo galianek e furm, met ober a raent gant titloù gresianek pa oa meur a c'hresian o chom en o bro. War-dro 120 termen a zo bet kavet pe el lennegezh klasel pe en enskrivadurioù. An darn-vuiañ a zo anvioù-tud.

## [kemmañ] Gwelout

- galateg.

## [kemmañ] Sell ivez

- Drouizelezh
- Ergerzhadeg bras
- Galateg
- Kelted
- Galia

Adtapet diwar "http://br.wikipedia.org../../../g/a/l/Galated.html"

Rummadoù ar bajenn: Broad | Pobl kelt

##### Views

- Pennad
- Kaozeadenn
- Stumm a-vremañ pe stumm red

##### Klask

##### E yezhoù all

- English
- Česky
- Deutsch
- Français
- Nederlands
- Русский
- Türkçe